BG Официален вестник на Европейския съюз C 383/14

Становище на Европейския икономически и социален комитет относно „Спортът и европейските ценности“

(становище по собствена инициатива)

(2015/C 383/03)

Докладчик: г-н Bernardo HERNÁNDEZ BATALLER

На 10 юли 2014 г. Европейският икономически и социален комитет реши, в съответствие с член 29, параграф 2 от Правилника за дейността си, да изготви становище по собствена инициатива относно

„Спортът и европейските ценности“.

Специализирана секция „Заетост, социални въпроси и гражданство“, на която беше възложено да подготви работата на Комитета по този въпрос, прие своето становище на 17 юни 2015 г.

На 509-ата си пленарна сесия, проведена на 1 и 2 юли 2015 г. (заседание от 2 юли), Европейският икономически и социален комитет прие настоящото становище с 99 гласа „за“, 59 гласа „против“ и 32 гласа „въздържал се“.

1. Заключения и препоръки

1.1. Спортът допринася за постигането на стратегическите цели на Съюза, подчертава основните възпитателни и културни ценности и е способ за интеграция, понеже е насочен към всички граждани, независимо от техния пол, етнически произход, религия, възраст, националност, социално положение или сексуална ориентация. Спортът е инструмент, който служи за борба с нетърпимостта, ксенофобията и расизма.

1.2. Спортните дейности позволяват на хората конструктивно да канализират своите надежди, като ги обогатяват с ценностите, възпитавани чрез спорта — упорит труд, солидарност, сближаване. Те носят ползи за физическото и умственото състояние и спомагат за облекчаване на социалните проблеми, предлагайки положителни ценности. Във връзка с това е важно в разискванията да бъде включен и въпросът за определяне на набор от всеобщи минимални стандарти, които насърчават цялостно практикуването на спорт от страна на деца и младежи във всички спортни дисциплини.

1.3. Спортното доброволчество има основна функция за развитието на масовия и клубния спорт, поради което носи значителна стойност от социална, икономическа и демократична гледна точка; ето защо трябва да се насърчават доброволчеството и активното гражданство чрез спорта, включително зимните спортове.

1.4. Принципът на добро управление и умело ръководство следва да гарантира честното провеждане на спортните състезания. В спорта автономността е необходимо условие за спортните организации, които трябва да действат в съответствие с принципите на прозрачност, отговорност и демокрация. На тази основа в процеса на вземане на решения следва да бъдат представени по подходящ начин всички заинтересовани страни. За да се утвърди тази обща рамка за превенция, и както показва едно обстойно проучване (1), проведено неотдавна, трябва да се повиши доверието между националните власти и спортните институции, за да се улесни необходимият обмен на информация между националните правосъдни органи и международните спортни институции.

1.5. ЕИСК призовава Комисията и държавите членки да разпространяват информация в областта на иновациите и да обменят помежду си, в европейски контекст, информация относно положителния опит и най-добрите практики, свързани с начините за създаване и подпомагане на изграждането на стратегически партньорства между основните заинтересовани страни в различни сектори, с оглед на укрепване на ролята на спорта като двигател на иновациите и икономическия растеж. В този смисъл е много важно да се знае как да се извлекат ползите, които организирането на големи спортни прояви може и трябва да донесе на регионите и градовете домакини. Комитетът счита, че Комисията трябва да следи новите инициативи и методологии, които се появяват в световен мащаб, предназначени да помагат на регионите и градовете да реализират спортни проекти, насърчаващи устойчивото икономическо и социално развитие.

1.6. На различните равнища трябва да се поощрява използването на инструментите за финансиране на ЕС с цел развитие на спортния сектор.

1.7. На европейско равнище следва да се насърчават социалното сближаване, действията за включване на лицата в неравностойно положение в спортни дейности и социалната интеграция, включително на лишените от свобода лица, за да могат да открият в спорта инструмент за реинтеграция в обществото, тъй като спортът носи емоционална удовлетвореност, осигурява стабилност чрез ценности като упорит труд, солидарност и в крайна сметка, честна игра, а това може да спомогне за противодействие на социалното изключване и дискриминацията.

1.8. ЕС има важна задача в борбата с неравенството — да отстрани пречките, които не позволяват на хората с увреждания да спортуват, да насърчава тяхното участие в състезания и да изкорени всички социални предразсъдъци в това отношение. Следователно би било полезно Комисията да предложи на Съвета на министрите да изготви „Европейски кодекс за добри практики в областта на спорта и социалното приобщаване“, за да се насърчи и да се даде по-голям тласък на спортуването сред хората с увреждания.

1.9. ЕС и държавите членки следва да обърнат специално внимание на насърчаването на спортуването и физическата активност сред възрастните хора. Предвид все по-застаряващото население на Европа, е от изключително важно значение да се предприемат целенасочени инициативи и финансиране за тази цел.

2. Въведение

2.1. В рамките на процеса на интеграция в Договора от Лисабон е заложено наличието на определени ценности, които са общи за ЕС и неговите държави членки. Тези висши ценности са човешкото достойнство, свободата, демокрацията, равенството, правовата държава, както и зачитането на правата на човека, включително правата на лицата, които принадлежат към малцинства. Договорът от Лисабон дава на ЕС правомощия да насърчава европейските аспекти на спорта (чл. 165 от ДФЕС). Необходимо е да се обърне внимание на различните социални, икономически и културни измерения на спорта от гледна точка на начина, по който те съответстват на ценностите, залегнали в член 2 от ДЕС. Това предполага ясен ангажимент за предприемане на действия от страна на институциите и държавите членки, които при прилагането на принципа на субсидиарност трябва да насърчават политики, стандарти и мерки за развитие на европейските аспекти на спорта.

2.2. Целта на настоящото становище по собствена инициатива е да се опита да популяризира потенциала на европейските и спортните ценности, включително тези на зимните спортове, сред всички граждани и социални организации, както и да даде тласък на политиката на ЕС в областта на спорта, като се има предвид, че до момента има единствено епизодични съдебни решения в тази сфера, обикновено свързани с упражняването на икономическите свободи.

2.3. Още от древността класическата гръцка философия прави разграничение между физическите и умствените дейности, като олимпийският дух е продължението на тези идеи, сред които като най-важни изпъкват етиката и утвърждаването на мира. Спортът играе съществена роля за постигане на европейските и световните цели на стратегията „Европа 2020“ предвид значителният принос, който може да даде този сектор за интелигентен, устойчив и приобщаващ растеж.

3. Социалната функция на спорта

3.1. За да се обезпечи социалната функция на спорта, държавите членки трябва да разполагат със съответната инфраструктура, улесняваща практикуването на спорт, като развиват подходяща, достатъчна и балансирана основна мрежа от спортни съоръжения и оборудване на територията си.

3.2. Доброволчеството продължава да бъде крайъгълният камък на спорта в Европа, тъй като спортните идеали могат да се развиват и разпространяват благодарение на доброволците и спортните асоциации с нестопанска цел. В този смисъл трябва да се изтъкне ролята на училището за разпространение на олимпийските ценности, които утвърждават мира и разбирателството в спорта, отстояват съвместното съществуване и интеграцията в едно демократично и плуралистично общество, както и човешките ценности, които се асоциират със спорта и които имат принос за изкореняване на насилието, расизма, нетърпимостта и ксенофобията в спорта.

3.2.1. Прилагането на принципите на доброто управление в спорта е необходимо за спортните организации. Те трябва да се основават на принципите на прозрачност, отговорност и демокрация, а в тях да бъдат надлежно представени всички страни, заинтересовани от процеса на вземане на решения, включително привържениците, които като цяло насърчават принципите на честната игра. Следва да се обмисли възможността за налагане на по-строги изисквания за прозрачност, когато дейностите се финансират с публични средства.

3.2.2. ЕИСК счита, че е необходимо да се разгледа възможността за предприемане на съгласувани действия срещу нежелани явления като уреждането на изхода от спортни срещи, допинга или проявите на насилие, въз основа не само на правомощията на Европейския съюз, посочени в членове 6 и 165 от ДФЕС, но и тези, свързани с пространството на свобода, сигурност и правосъдие, както и всички останали, които могат да се окажат необходими за приемането на наднационални мерки, които могат да имат и реален възпиращ ефект.

3.2.3. Тези мерки следва да имат за цел осигуряване на високо равнище на безопасност и биха могли да включват, например, мерки, насочени към осигуряването на координация и сътрудничество между полицейски (Европол) и съдебни органи (Евроюст) и други компетентни органи, сред които трябва да бъдат и спортните федерации.

3.3. Насърчаването на физическата активност и спортуването е определящ фактор за опазване на общественото здраве в съвременното общество. Следва да се отбележи, че практикуването на спорт насърчава здравословния начин на живот, повишавайки качеството на живот, така че хората да се възползват изцяло от възможностите, предлагани от спорта, намалявайки по този начин разходите за здравеопазване.

3.4. Институционалните действия на ЕС в областта на спорта получиха значителен тласък чрез публичен дебат, насочен към т.нар. „европейско измерение в спорта“, включването на спорта в програмата „Еразъм +“ и стратегическите действия в областта на равнопоставеността между мъжете и жените в спорта, наред с други теми. Ежегодно се обсъждат приоритетите на тази програма, поради което ЕИСК настоятелно приканва при следващата оценка да се вземат под внимание бележките в настоящото становище.

3.4.1. Тези институционални действия ще трябва да бъдат подкрепени с приемането на необходимите мерки за реализиране на добавената стойност и положителните аспекти на местните и традиционните спортове и спортовете с по-голяма местна обвързаност като свидетелство за културното и историческото многообразие на Съюза, което трябва да бъде насърчавано и разпространявано.

3.4.2. В рамките на програмата „Еразъм +“ Комисията следва да представи ясна оценка на въздействието от включването на спорта в програмата, особено що се отнася до постигане на целите във връзка с нови умения и работни места и младите хора.

3.5. С цел да се гарантира, че спортът допринася за укрепването и развитието на европейските ценности, е необходимо да се приемат и приложат мерки за координация, допълване или подкрепа, насочени към защита на европейските ценности, и по-специално към защита на човешкото достойнство, както и някои аспекти на образованието на хора, чието правилно усвояване е от решаващо значение за доброто функциониране на демокрацията и принципите на правовата държава. Този подход може да бъде укрепен от изпращаното със спорта послание за „честна игра“, което предава на обществото голяма част от европейските ценности. Европейското измерение на спорта е не по-малко важно, за да се способства за постигането на някои параметри, свързани с равнопоставеността между мъжете и жените. Създаването и използването на образователни материали за обучение на управленски кадри в спорта и на родители е важно с цел да се допринесе за премахването на свързаните с пола стереотипи и засилването на равнопоставеността между мъжете и жените в спорта, както и с цел да се насърчава все по-добър баланс в представителството на двата пола в управителните съвети и в спортните комитети. В този контекст изготвянето на списък с най-добри практики за развитието на младежта и защитата в спорта се счита за много важна стъпка (2).

3.6. Практикуването на спорт, както индивидуален, така и колективен, може да бъде легитимен източник на създаване на работни места, благосъстояние и благополучие. В днешно време правилното използване на спорта играе важна роля с оглед на борбата с младежката безработица и социалното изключване. Следва да се упомене по-специално положението на спортистите, които започват втора кариера, след като се оттеглят от състезателния спорт, и които се нуждаят от специална подготовка за този етап от живота им (двойна кариера). За правилното развитие на тези млади хора са необходими еквивалентност и признаване на дипломите и квалификациите в спорта. Тази крайна цел е важна, за да се направи опит да бъде сложен край на сивата икономика, която може да съществува в този сектор и да се премине към изсветляването ѝ в бъдеще.

3.6.1. Ще бъде целесъобразно да се определи по какъв начин европейските механизми за финансиране могат да бъдат използвани за популяризиране на спорта като средство за насърчаване на социалната интеграция и младежката заетост, равнопоставеността между половете, иновациите, изграждането на мрежи от организации, които защитават социалната реинтеграция и други цели от обществен интерес. Като средство за борба със социалното изключване и за реинтеграция спортът е подходящ инструмент за доближаване до ценности, които стимулират личностното и социалното развитие с въздействие върху здравето и образованието на хората. На европейско равнище следва да се насърчават социалното сближаване и социалната интеграция, включително на лишените от свобода лица, които могат да открият в спорта инструмент за реинтеграция в обществото, тъй като спортът носи емоционална удовлетвореност, води до сближаване и осигурява стабилност чрез ценности като усилен труд, солидарност и, в крайна сметка, честна игра.

3.6.2. Следва да бъде създадена мрежа от организации, които се борят за социално сближаване и реинтеграция в обществото чрез спорт, особено по-популярните спортове, така че да има обмен на добри практики, основани на европейските ценности, залегнали в Договорите, с организирането на европейски конгрес, посветен на иновативни практики за социална реинтеграция чрез спорт, състезания на равнище Европейски съюз и публикуване и разпространение на резултатите от тези мрежи.

3.7. Една от институционалните задачи на Съюза е свързана с борбата с неравенството — да бъдат отстранени пречките, които не позволяват на хората с увреждания да спортуват, да се насърчава тяхното участие в състезания и да се изкоренят всички социални предразсъдъци в това отношение. Комисията би могла да предложи на Съвета на министрите да се изготви „Европейски кодекс за добри практики в областта на спорта и социалното приобщаване“.

3.7.1. Интеграцията на хора с увреждания следва да се насърчава посредством спортни събития с цел подобряване качеството на живот и развиване на социални навици у хората с увреждания и техните семейства. Поради тази причина спортът е не само здравословен навик, но също така подобрява и повишава мобилността на тези хора и им позволява да развиват възможностите си за вземане на решение, създаване на приятелства и умения за работа в екип.

3.7.2. За да се насърчава разпространението на параолимпийския спорт и високото спортно майсторство за хората с увреждания и по този начин да се повишава нивото на осведоменост сред гражданите, публичните органи, отговарящи за параолимпийските игри, и други международни прояви на високо равнище, трябва да прилагат комуникационна стратегия, като за целта използват необходимите медии и специалисти, така че да има висококачествено телевизионно покритие на параолимпийските игри, голям брой часове на излъчване, при това в най-гледаното време.

3.7.3. В разпоредбите, с които всяка национална нормативна уредба се адаптира към Конвенцията на ООН за правата на хората с увреждания, се преследват същите цели, а „достъпността и проектирането за всички“ се посочват като инструментите, които трябва да се използват, за да се промени и създаде среда, позволяваща пълноценното участие на гражданите.

3.7.4. Тъй като недостатъчното спортно обучение на различните участници систематично се сочи като едно от препятствията при разработването на програми за насърчаване на включването на възрастните хора и хората с увреждания във физически дейности, препоръката е да се осигурят необходимите материали за удовлетворяване на нуждите от обучение на преподавателите по физическо възпитание в началните и средните училища и на треньорите за развиването на физическо-спортна дейност в приобщаваща среда.

3.8. Очевидно необратимият процес на застаряване на европейското общество, съпътстван от постоянно увеличаване на продължителността на живота, налага разработването на целенасочени инициативи и програми за насърчаване на спорта и физическата активност сред възрастните хора. Това е област, която в повечето държави е била пренебрегвана и изисква специално внимание както на равнище ЕС, така и на равнище държави членки.

4. Икономическото естество на спорта

4.1. Спортът има икономическо измерение, произтичащо от стопанските дейности в спорта и неговата професионализация, а това оказва въздействие върху вътрешния пазар. Друг специфичен аспект на спорта, който се базира на структури, основани на доброволчески труд и неговите социални, възпитателни и културни функции, има съществен принос за утвърждаването на положителни ценности като спортсменски дух, уважение и социално приобщаване. Следователно трябва да се прави разграничение между спортни и търговски интереси и ЕИСК счита, че спортът трябва да бъде защитен от прекомерно влияние на икономиката, за да може принципите и ценностите на спорта да имат превес.

4.1.1. Следва да се обърне специално внимание на уникалните и съществени характеристики на спорта при прилагането на законодателството на ЕС в случаите, в които ЕС може да действа по-ефективно от държавите членки и при зачитане на принципа на субсидиарност.

4.2. По отношение на икономическото измерение на спорта трябва да се вземат предвид специалните връзки между тези дейности и основните права.

4.2.1. Ето защо, за да осигури подходяща защита срещу нарушения на правата върху интелектуалната собственост, и по-специално срещу цифровото пиратство, които излагат на риск спортната икономика, следва да се предвиди приемането на мерки, основани на принципа на пропорционалност. Във всички случаи основните права на гражданите да получават информация трябва да имат превес, за да се гарантират най-малкото правото на гражданите да получават новини, излъчването на спортни прояви от голямо значение и правото на журналистите да информират.

4.2.2. Би било целесъобразно да се приемат насоки в други области като политиката в областта на конкуренцията, и по-конкретно държавната помощ, с цел да се изясни кои помощи се считат за допустими за изпълнение на социалните, културните и образователните задачи на спорта.

4.2.3. Спортните залагания онлайн на нерегламентирани пазари, особено незаконните залагания, са една от основните заплахи за спорта понастоящем, а отрицателното им въздействие е сравнимо с това на употребата на допинг и спортното хулиганство и може да доведе до манипулация на несигурния характер на спортните състезания. По отношение на други аспекти, като например залагания и хазартни игри, е необходимо предприемането на мерки от обществен интерес за предотвратяване на пристрастяването към игри и за защита на непълнолетните лица, особено от хазартни игри онлайн.

4.2.4. Спортът има заложен в себе си вътрешен стимул, който тласка практикуващите го непрекъснато да се усъвършенстват и да се стремят към върхови постижения, поради което секторът на спорта се отличава с непрестанни иновации, а това превърна свързаните със спорта технологии в значим сектор от „приложните науки“, по-специално текстилните технологии, механиката на човешките движения, новите материали, сензорите, задвижващите механизми и съобразения с човека дизайн. Изграждането и експлоатацията на спортни съоръжения, както и участието и присъствието на спортни събития се превръщат във важна част от „икономиката на преживяванията“, пример за което е и развитието на спортния туризъм.

4.2.5. Други теми, свързани със спорта от икономическа гледна точка, като свободното движение на хора и услуги, договорите за спонсорство, регулирането на дейността на спортните агенти, спортното застраховане и здравето, образователните програми за спортисти и професионалните квалификации, свързани със спорта, следва да бъдат предмет на оценка и, ако е целесъобразно, приемане или предлагане на мерки от страна на Комисията.

4.2.6. По отношение на професионалното обучение на по-младите треньори е необходимо да се подобрят правилата в различните държави — членки на ЕС, като се има предвид, че дейността на треньора е съпоставима с тази на учителя, и в някои случаи (напр. при подготовката за спортни състезания) треньорът прекарва повече време с младия спортист отколкото учителят със своите ученици. Обучението на треньорите трябва да се провежда в официална рамка и да се сертифицира с диплома за преподавател, издавана от държавата.

4.2.7. ЕИСК отправя искане европейските спортни федерации да се ангажират с отстояване на ценностите и принципите, съдържащи се в настоящото становище, като изразява надежда, че действията им във всички сфери се основават на тези принципи и ценности, включително в дейностите, свързани единствено с връчване на награди и отдаване на обществено признание.

Брюксел, 2 юли 2015 г. Председател на Европейския икономически и социален комитет Henri MALOSSE

(1) „Protecting the Integrity of Sport Competition The Last Bet for Modern Sport“ („Насърчаване на почтеността на спортните състезания: последният залог за модерен спорт“), стр. 120-124, Университетът Париж 1 Пантеон-Сорбона и Международният център за спортна сигурност (ICSS), май 2014 г.

(2) Това беше едно от основните заключения на Междурегионалната среща на високо равнище по въпросите на спортната политика (Лисабон, 16 и 17 март 2015 г.), на която се събраха повечето големи световни участници, за да определят политиките, които да бъдат приети в тази област.